次韵子由送趙㞦歸覲錢塘遂赴永嘉
作者：蘇軾
朝代：宋

paragraphs: 歸舟轉河曲，稍見楚山蒼。
候吏來迎客，吳音已带鄉。
言從謝康樂，先獻魯靈光。
已擊三千里，何須四十强。
風流半刺史，清絕校書郎。
到郡詩成集，尋溪水濺裳。
芒鞋隨采藥，繭紙記流觴。
海靜蛟鼉出，山空草木長。
宦遊無遠近，民事要更嘗。
願子傳家法，他年請尚方。